b'\n_START_ARTICLE_\nKr\xc4\x81slava\n_START_SECTION_\nZemljepisni polo\xc5\xbeaj\n_START_PARAGRAPH_\nKr\xc4\x81slava le\xc5\xbei v jugovzhodnem delu Latvije, okoli 260 km jugovzhodno od glavnega mesta Riga. Meja z Belorusijo se nahaja 5 km od mesta. Mesto se je razvilo na ravninskem podro\xc4\x8dju, pribli\xc5\xbeno na 110 m nadmorske vi\xc5\xa1ine. Skozi mesto te\xc4\x8de reka Daugava, znana tudi kot Zahodna Dvina.\n_START_SECTION_\nZgodovina\n_START_PARAGRAPH_\nMesto se prvi\xc4\x8d omenja v 13. stoletju, ko se ga omenja kot pomembno to\xc4\x8dko na poti Varjagov do Bizantinskega cesarstva._NEWLINE_Mesto je bilo leta 1558 prvi\xc4\x8d omenjeno v pisnih virih Livonskega reda kot Kreslau (v nem\xc5\xa1\xc4\x8dini)._NEWLINE_Leta 1676 je bila zgrajena cerkev jezuitskega reda in Kr\xc4\x81slava je postala najbolj severno sredi\xc5\xa1\xc4\x8de gibanja jezuitov na meji s podro\xc4\x8dji, kjer prevladujeta protestantska in pravoslavnia cerkva._NEWLINE_Leta 1729 je grof Ludvig Plater kupil Kr\xc4\x81slavo. Blizu 200 let je dru\xc5\xbeina Plater imela prevladujo\xc4\x8do vlogo v gospodarskem in kulturnem \xc5\xbeivljenju Kr\xc4\x81slave._NEWLINE_Obrtniki iz Poljske in Nem\xc4\x8dije v sodelovanju z lokalnimi obrtniki organizirajo izdelavo preprog, izdelkov iz \xc5\xbeameta, svile in bomba\xc5\xbea, oro\xc5\xbeja, nakita in drugega blaga. Blago se je prodajalo na \xc5\xa1tirih sejmih v Kr\xc4\x81slavi kot tudi v de\xc5\xbeelah dana\xc5\xa1nje Poljske in Nem\xc4\x8dije._NEWLINE_Med letoma 1757 in 1842 je v Kr\xc4\x81slavi delovalo rimskokatoli\xc5\xa1ko semeni\xc5\xa1\xc4\x8de, ki je bilo eno izmed prvih izobra\xc5\xbeevalnih ustanov v regiji._NEWLINE_Od razglasitve neodvisnosti Latvije 18. novembra 1918 je bilo mesto vklju\xc4\x8deno v Latvijo. 17. junija 1940 je v mesto pri\xc5\xa1la sovjetska Rde\xc4\x8da armada. S priklju\xc4\x8ditvijo Latvije Sovjetski zvezi 5. avgusta 1940 je mesto Kr\xc4\x81slava pri\xc5\xa1lo pod oblast Sovjetske zveze. S tem se je \xc5\xbeivljenje v mestu temeljito spremenilo. Pri\xc4\x8deli so z nacionalizacijo podjetij, \xc5\xa1tevilni so izgubili delovna mesta, vse ve\xc4\x8d je bilo uradnikov. \xc5\xa0ole so v kolikor so ostale, spreminjale u\xc4\x8dne programe, prepovedano je bilo pou\xc4\x8devanje vere, izbrisali so imena \xc5\xa1tevilnih latvijskih pesnikov in pisateljev, ustanavljali so nove organizacije. Pripravili so sezname antisovjetskih elementov za izgon v Sibirijo, tako so 14. junija 1941 izgnali 21 prebivalcev, med njimi \xc5\xbeupana Antona Ruskulisa s soprogo Evo._NEWLINE_Kr\xc4\x81slava je bila med drugo vojno ve\xc4\x8dkrat bombardirana, pri \xc4\x8demer je bilo veliko hi\xc5\xa1 po\xc5\xbeganih, z \xc5\xbertvami med civilnim prebivalstvom._NEWLINE_Od 1. do 3. julija 1941 je potekala srdita bitka za Kr\xc4\x81slavo, po kateri so bile enote Rde\xc4\x8de armade primorane zapustiti mesto._NEWLINE_27. julija 1941 so nacisti iz Kr\xc4\x81slave izgnali 1.300 Judov, 200 pa so jih 23. avgusta 1941 v mestu ustrelili. Veliko so jih izgnali tudi v Nem\xc4\x8dijo na prisilno delo._NEWLINE_V no\xc4\x8di na 22. julij 1944 je Rde\xc4\x8da armada osvobodila mesto izpod nacistov._NEWLINE_Druga svetovno vojna je temeljito spremenila \xc5\xbeivljenje v mestu, saj je bila ve\xc4\x8dina prebivalstva izseljena bodisi v internacijska tabori\xc5\xa1\xc4\x8da ali v gulage._NEWLINE_Po obnovi neodvisnosti Latvije so bila ulicam vrnjena stara imena, z delom je pri\xc4\x8dela tudi prva poljska \xc5\xa1ola. Leta 1994 so bile prve demokrati\xc4\x8dne volitve v mestni svet, ki je \xc5\xa1tel 11 \xc4\x8dlanov. Za \xc5\xbeupana je bil izvljen Janis Trachum.\n_START_SECTION_\nZnamenite stavbe\n_START_PARAGRAPH_\nV Kr\xc4\x81slavi se nahaja pala\xc4\x8da dru\xc5\xbeine Plater, imenovana Nova pala\xc4\x8da Kr\xc4\x81slava (latvijsko Kraslavas jaun\xc4\x81 pils, nem\xc5\xa1ko Schloss Kreslau), ki jo je zasnoval arhitekt D. Paroko. Izgradnja je bila zaklju\xc4\x8dena leta 1791. V bli\xc5\xbeini pala\xc4\x8de je krajinski park. Zaradi slabega in neustreznega vzdr\xc5\xbeevanja v 20. stoletju je pala\xc4\x8da v slabem stanju in je potrebna celovite obnove. Z izgradnjo pala\xc4\x8de je dru\xc5\xbeina Plater Staro pala\xc4\x8do (latvijsko: Kr\xc4\x81slavas vec\xc4\x81 pils) uporabila kot knji\xc5\xbenico.'